Isu Sulu: Malaysia diserang hendap, bahaya jika tidak diselesai segera

Seorang profesor undang-undang menyifatkan usaha individu yang mendakwa waris kesultanan Sulu, memohon tindakan perundangan terhadap Malaysia di Sepanyol dan Perancis, sebagai satu ‘serang hendap’, dan negara tidak menjangka ia akan dilakukan.

Datuk Rahmat Mohamad yang juga profesor perundangan Universiti Teknologi Mara (UiTM) berkata penasihat undang-undang yang diupah waris kesultanan Sulu itu melihat bahawa Sepanyol dan Perancis mempunyai undang-undang yang mesra timbang tara.

Menyifatkan menyifatkan tindakan undang-undang oleh waris kesultanan Sulu itu sebagai ‘serang hendap’, Rahmat mengambil perhatian lebih kepada “kepandaian” penasihat undang-undang terbabit dalam memilih mendapatkan keputusan timbang tara di luar negara yang dimulakan pada 2017.

“Itu adalah satu serangan hendap. Kami tidak menjangkakan (kejutan) ini akan berlaku. Ini tidak pernah berlaku sebelum ini dalam sejarah Konvensyen New York 1958,” katanya pada perbincangan meja bulat mengenai perkara itu yang diadakan di Majlis Profesor Negara (MPN), hari ini.

Lazimnya dikenali sebagai Konvensyen New York 1958 – Konvensyen Mengenai Pengiktirafan dan Penguatkuasaan Anugerah Timbang Tara Asing – mentadbir pengiktirafan dan penguatkuasaan anugerah timbang tara di mana kedua-dua Malaysia dan Sepanyol adalah pihak dalam perjanjian itu.

Di bawah konvensyen itu, anugerah timbang tara yang dikeluarkan di mana-mana negeri lain secara amnya boleh dikuatkuasakan secara bebas di mana-mana negeri yang menandatanganinya, tertakluk kepada pembelaan terhad.

“Lihat betapa cerdiknya peguam yang diupah pewaris berkenaan untuk mendapatkan anugerah timbang tara di Sepanyol. Malah, ada sebab mengapa mereka mencari keputusan di Sepanyol dan Perancis. Ia mudah, itu adalah negara yang mesra timbang tara,” katanya.

Rahmat memetik bagaimana anugerah timbang tara yang dikeluarkan di Sepanyol boleh dikuatkuasakan secara langsung dalam istilah yang sama seperti penguatkuasaan penghakiman mahkamah menurut Undang-undang Timbang Tara Sepanyol.

“Terdapat bidang kuasa yang berbeza dan sistem undang-undang yang berbeza yang tidak mudah difahami oleh kebanyakan pengamal undang-undang tempatan di sini,” katanya.

Di bawah Undang-undang Timbang Tara Sepanyol, keputusan yang mengiktiraf anugerah timbang tara di Sepanyol adalah muktamad (Anugerah Akhir) dan tidak layak untuk rayuan dengan memohon merit pertikaian yang diselesaikan oleh penimbang tara.

Bagaimanapun, anugerah timbang tara boleh diketepikan atas alasan terhad.

Anugerah Akhir berhubung pertikaian yang sedang berlaku itu dikeluarkan oleh penimbang tara Sepanyol Dr Gonzalo Stampa pada Februari, berikutan tuntutan pihak yang mendakwa sebagai waris atau pengganti kepentingan kepada Sultan Jamalul Kiram II.

Sehubungan itu, Malaysia tidak mendedahkan representasinya semasa proses timbang tara, hanya mengambil sikap bantahan selepas keputusan dibuat, dengan alasan bahawa notis tidak disampaikan.

Atas sebab ini, Rahmat berkata Malaysia gagal mencabar kuasa penimbang tara, yang membawa kepada apa yang dipanggil waris mempunyai pengesahan yang diperlukan untuk menguatkuasakan perintah rampasan ke atas mana-mana aset Malaysia di luar negara.

Selepas pemberian Anugerah Akhir, mahkamah Perancis kemudiannya memerintahkan Malaysia membayar waris sehingga AS$14.92 bilion (RM62 bilion) kerana melanggar pajakan tanah yang dibuat pada 1878 antara Sultan Sulu pada masa Sultan Mohamet Jamal Al Alam dan Baron de Overbeck serta Alfred Dent di mana ia memberikan dan menyerahkan hak kedaulatan ke atas wilayah tertentu yang terletak di Borneo Utara.

Sebanyak RM5,300 setahun perlu dibayar kepada Sultan Sulu ketika itu, waris atau penggantinya. Bagaimanapun, Malaysia berhenti membayar selepas pencerobohan bersenjata Lahad Datu pada 2013, ketika pentadbiran Datuk Seri Najib Razak sebagai perdana menteri.

Pada 13 Julai, Menteri di Jabatan Perdana Menteri (Parlimen dan Undang-undang) Datuk Seri Wan Junaidi Tuanku Jaafar dipetik sebagai berkata bahawa Mahkamah Rayuan Paris telah membenarkan permohonan Putrajaya untuk menggantung keputusan timbang tara yang mengisytiharkan kerajaan Malaysia bertanggungjawab terhadap penyelesaian berbilion ringgit yang dituntut oleh individu yang kononnya waris kesultanan Sulu.

Ini bermakna keputusan sebelum ini yang diperoleh di Sepanyol tidak boleh dikuatkuasakan di mana-mana negara sehingga kata dua dicapai di Paris, setelah pihak berkuasa di Luxembourg dilaporkan merampas aset dua anak syarikat Petronas yang dituntut oleh waris terbabit.

Kerajaan Malaysia telah memfailkan penolakan Stampa sebagai penimbang tara oleh Mahkamah Tinggi Madrid pada Jun tahun lepas. Stampa akhirnya diisytiharkan tidak layak dan Putrajaya telah menggunakan keputusan itu sebagai asas untuk menolak kesahihan Anugerah Akhir.

Selain itu, Rahmat turut mempersoalkan pembiayaan yang dikatakan dibuat oleh waris kesultanan Sulu itu berhubung yuran guaman dan dermawan misteri mereka.

Rahmat yang juga pengerusi baharu Suruhanjaya Hak Asasi Manusia Malaysia (Suhakam) memberi amaran sekiranya Malaysia gagal mengetepikan Anugerah Akhir, pertikaian wilayah Sabah antara Malaysia dan Filipina mungkin menjadi kenyataan.

Secara berasingan, Presiden MPN Datuk Raduan Che Rose berkata semua yang dibangkitkan semasa perbincangan meja bulat hari ini akan dibawa ke Jabatan Perdana Menteri untuk perbincangan lanjut.

Raduan, selaku wakil MPN, berkata badan itu mengambil inisiatif untuk mengadakan wacana akademik dalam kalangan anggotanya bagi membantu kerajaan Malaysia berkongsi inputnya mengenai perkara ilmiah berkaitan pertikaian timbang tara yang sedang berlaku.


Menteri Kewangan nafi penipuan Najib kononnya hutang 1MDB belum dibayar

Dakwaan hutang prinsipal 1Malaysia Development Bhd (1MDB) masih belum dibayar sehingga kini adalah tidak berasas memandangkan ia hanya akan matang antara tahun 2022 hingga 2039, jelas Menteri Kewangan Tengku Datuk Seri Zafrul Tengku Abdul Aziz.

Tengku Zafrul berkata sehingga akhir Februari 2022, jumlah keseluruhan hutang 1MDB bernilai kira-kira RM38.8 billion merangkumi RM32.3 bilion hutang prinsipal dan RM6.5 bilion faedah, menurut laporan Bernama.

“Kita sudah mula membayar faedah hutang 1MDB kira-kira RM6.5 bilion dan belum membayar prinsipal kerana prinsipal hutang tersebut akan matang lambat lagi,” katanya dalam sesi waktu pertanyaan menteri di Dewan Rakyat, hari ini.

Beliau berkata demikian menjawab soalan tambahan Lim Guan Eng (PH-Bagan) yang mahukan penjelasan berhubung dakwaan Ahli Parlimen Pekan, Datuk Seri Mohd Najib Razak bahawa kerajaan belum membayar hutang 1MDB.

Menurut Tengku Zafrul, prinsipal hutang 1MDB merangkumi bon terbitan 1MDB Enegry Ltd bernilai RM7.35 bilion, bon terbitan 1MDB Energy (Langat) Ltd bernilai RM7.35, bon terbitan 1MDB Global Investment Ltd sebanyak RM12.6 bilion dan sukuk 1MDB IMTN (Islamic Medium Term Note) bernilai RM5 bilion.

Terdahulu, Najib semasa sesi perbahasan di Dewan Rakyat mendakwa tiada satu sen pun dana awam digunakan oleh kerajaan untuk membayar balik jumlah hutang pokok 1MDB.

Najib berkata pelbagai entiti, termasuk Goldman Sachs Group Inc, firma audit KPMG dan Deloitte, Ambank dan Jabatan Kehakiman (DOJ) AS telah memulangkan dana 1MDB, berjumlah RM23 bilion kepada Malaysia.

Untuk rekod, 1MDB mempunyai hutang terkumpul berjumlah RM32 bilion setakat akhir Jun 2021, demikian menurut laporan Tinjauan Fiskal dan Anggaran Hasil Kerajaan Persekutuan 2022 yang dikeluarkan hari ini.

Sejumlah RM12.8 bilion komitmen kewangan dan pembayaran hutang 1MDB telah dilunaskan kerajaan atau Menteri Kewangan (Diperbadankan) (MKD) menerusi pinjaman dan pendahuluan setakat September lepas, yang mencecah hampir RM10 bilion, selain penggunaan Akaun Amanah.

Menurut laporan yang dikeluarkan oleh Kementerian Kewangan, baki terkumpul Akaun Amanah selepas mengambil kira pendapatan simpanan (hibah) adalah berjumlah RM15.3 bilion dan mampu membiayai obligasi 1MDB sehingga 2022.

Obligasi keseluruhan 1MDB berjumlah RM39.3 bilion merangkumi prinsipal sebanyak RM32.2 bilion dan faedah atau bayaran keuntungan atas pembiayaan (RM7.1 bilion).

1MDB ditubuhkan sebagai sebuah syarikat MKD pada 2009 bagi memacu pembangunan strategik negara, namun kebergantungan tinggi ke atas modal hutang serta tadbir urus korporat yang lemah menyebabkan syarikat tersebut mengalami masalah aliran tunai bermula akhir 2014 dan seterusnya memerlukan bantuan kerajaan.


Muhyiddin ajak bangsa Johor fikir bentuk kerajaan yang dikehendaki

Dalam tempoh beberapa jam sahaja lagi sebelum lebih 2.8 juta pengundi membuat pilihan bagi membentuk sebuah kerajaan negeri yang baharu, Pengerusi Perikatan Nasional (PN) Tan Sri Muhyiddin Yassin mengajak bangsa Johor berfikir apakah kerajaan yang hendak dibentuk itu.

“Yang penting untuk saya peringatkan, apa pun yang nak diputuskan oleh pengundi… dalam tempoh berapa jam ke hadapan ini ialah untuk memikirkan suatu perkara yang cukup utama iaitu soal membentuk sebuah kerajaan.

“Kerana kita nak bentuk sebuah kerajaan yang baru… Tapi yang nak dibentuk ialah kerajaan yang bagaimana? Kerajaan yang akan dibentuk ialah sebuah kerajaan yang dapat mengurus nasib rakyat.

“Kerajaan yang berintegriti… kerajaan yang prihatin rakyat… yang cekap, yang amanah,” kata beliau pada ceramah umum PN Dewan Undangan Negeri (DUN) Endau, Mersing, malam tadi.

Muhyiddin yang juga Presiden Bersatu menyentuh sedikit mengenai sikap amanah, di mana pemimpin tertinggi Barisan Nasional (BN) dan UMNO yang tidak amanah hingga menyebabkan nama Malaysia tercemar di dunia.

Pemimpin BN dan UMNO itu katanya, telah menyalahgunakan kuasa, melakukan kemungkaran, merompak harta benda dan mengamalkan rasuah.

“Media antarabangsa mengatakan kes rasuah atau penyelewengan itu adalah kes yang terbesar di seluruh dunia berlaku di sebuah negara kecil iaitu Malaysia,” katanya.

Sehubungan itu, beliau mengingatkan apa yang berlaku di Johor sekarang bukan sekadar pilihan raya sahaja dan bukan isu untuk membentuk sebuah kerajaan negeri.

Tetapi ia lebih kepada sebuah kerajaan yang berintegriti, tidak rasuah atau tidak melakukan salah guna kuasa serta penyelewengan sebagaimana dilakukan kerajaan BN dan UMNO sebelum ini, katanya.

Bagi menentukan kewujudan sebuah kerajaan berintegriti, cekap dan prihatin rakyat demi bangsa Johor, Muhyiddin mengingatkan pengundi supaya beramai-ramai keluar menunaikan tanggungjawab memilih PN.

“Kehendak saya ialah kalau boleh semua pengundi yang ada di negeri Johor dan majoriti pengundi adalah pengundi Melayu memberikan sokongan kepada calon Perikatan Nasional. Dengan satu jumlah majoriti yang besar, supaya dapat menubuhkan kerajaan baharu.

“Kalau orang Melayu kata dia boleh mengundi tapi tak keluar mengundi saya nak sebutkan sini di sebelah sana tu (BN) dia sudah ada satu jumlah undi teras… undi pokok.

“Disebabkan kerana kononnya UMNO sudah lama tertubuh di Johor, dia ada undi teras. Kita (PN) juga ada undi teras. Yang penting ialah supaya undi teras kita itu melebihi undi teras UMNO dan BN.

“Saya nak jelaskan ini pasal orang fikir pilihan raya ini main-mainan… tidak. Pasal dengan sambutan yang diterima seolah-olah PN telah menang.
Tapi bila sampai pilihan raya bukan perasaan… bukan sentimen tapi angka undi yang kita dapat,” katanya.

Oleh itu, Muhyiddin sekali mengingatkan semua pengundi supaya dapat keluar menunaikan tanggungjawab memilih sebuah kerajaan baharu pada Sabtu ini.


PRU-15 November: Laporan

Barisan Nasional (BN) dilaporkan akan menilai persiapan menghadapi Pilihan Raya Umum Ke-15 (PRU-15) pada mesyuarat peringkat tertinggi parti komponennya 15 Ogos ini, susulan mesyuarat Majlis Tertinggi (MT) UMNO pada Khamis lalu.

Menurut The Star, Setiausaha Agung BN Datuk Seri Zambry Abdul Kadir telah pun memaklumkan kepada pemimpin parti komponen BN berhubung mesyuarat pada tarikh berkenaan.

Laporan itu juga memetik seorang pegawai BN yang tidak dinamakan menyifatkan tempoh untuk PRU-15 diadakan sebagai “telah dekat” berikutan anggota gabungan mendesak ia diadakan pada November.

Pegawai itu menambah bahawa mesyuarat berkenaan akan diadakan di ibu pejabat BN di Pusat Dagangan Dunia Kuala Lumpur, bertujuan membincangkan persiapan BN bagi menghadapi PRU-15 dan mendapatkan maklum balas daripada pemimpin parti komponen.

Sumber itu berkata, Timbalan Presiden UMNO Datuk Seri Mohamad Hasan dijangka berkongsi laporan di lapangan selepas lawatannya ke seluruh negara bersama pemimpin BN yang lain.

“Beliau dijangka berkongsi dengan kami kekuatan dan kelemahan BN di peringkat negeri,” kata pegawai itu.

Pegawai itu juga menambah bahawa semua petunjuk menjurus kepada PRU-15 diadakan selepas Belanjawan 2023 dibentangkan pada sidang Parlimen akan datang pada Oktober.

“Adalah difahamkan bahawa banyak inisiatif daripada Belanjawan akan menjadi faktor yang memberi kebaikan dan BN mahu memenangi sentimen pengundi,” kata pegawai itu.

Parti-parti politik telah membuat persediaan untuk PRU-15 selepas rang undang-undang anti-lompat parti diluluskan di Parlimen minggu lalu, dengan Timbalan Presiden PKR Rafizi Ramli semalam berkata “parti itu akan menghadapi masalah jika senarai calon tidak diselesaikan menjelang September”.

Perdana Menteri Datuk Seri Ismail Sabri Yaakob mempunyai hak prerogatif untuk mengadakan pilihan raya pada bila-bila masa walaupun boleh diadakan sebelum September 2023.


Banjir: 4 pos PGA di Kelantan tutup, dua PPS di Terengganu dinaiki air

Sebanyak empat pos kawalan di tebing Sungai Golok dekat Rantau Panjang, di sini, melibatkan 27 anggota Batalion 8 Pasukan Gerakan Am (PGA8) terpaksa dipindahkan selepas dinaiki air, semalam.

Komander PGA Briged Tenggara Senior Asisten Komisioner Hasan Basri Ahmad Safar berkata empat pos terbabit adalah Pos Ibrahim Pencen, Pos Haiwan, Pos Sharifah dan Pos Terusan yang kesemua pegawai dan anggota terbabit ketika ini ditempatkan sementara di Komtak PGA Taman Bakti, di sini.

“Empat pos kawalan ini dinaiki air sedalam antara 0.4 hingga 0.5 meter dan kesemua anggota terpaksa dipindahkan berikutan arus di situ agak deras yang boleh mendatangkan bahaya kepada mereka.

“Walaupun terdapat pos kawalan terjejas akibat dinaiki air, penugasan anggota tetap berjalan seperti biasa,” katanya seperti dilapor Bernama, hari ini.

Mengulas lanjut, Hasan Basri berkata PGA akan sentiasa berkolaborasi dengan agensi penguat kuasa lain bagi membanteras sebarang kegiatan jenayah rentas sempadan khususnya pada musim banjir ini.

“Op Wawasan akan berjalan seperti biasa dan anggota akan menggunakan kenderaan pacuan empat roda bagi menjalankan rondaan di kawasan dinaiki air,” katanya yang menambah terdapat sebanyak 17 pos kawalan milik PGA ketika ini sepanjang sempadan Malaysia-Thailand di Kelantan.

Sementara itu, di Terengganu, dua pusat pemindahan sementara (PPS) di Kampung Lubuk Periuk dan Kampung Peneh di sini turut dilanda banjir awal pagi ini sehingga menyebabkan penduduk yang berlindung di tempat yang sepatutnya ‘selamat’ itu cemas dan kebimbangan.

Arus banjir yang terlalu deras menyebabkan penduduk menjadi kelam-kabut dan segera menyelamatkan harta benda serta keluarga mereka ke kawasan lebih tinggi di kampung tersebut.

Pengerusi Jawatankuasa Pembangunan dan Keselamatan Kampung (JPKK) Lubuk Periuk, Abdul Rasek Ali berkata PPS di kampung itu yang menempatkan 315 mangsa pada awalnya telah ditutup pada 1 tengah hari semalam dan penduduk dibenarkan pulang ke rumah masing-masing setelah banjir surut sepenuhnya.

“Namun, air naik lagi pada tengah malam menyebabkan lapan penduduk (empat keluarga) yang rumah mereka terletak di kawasan lebih rendah bergegas semula untuk berlindung ke PPS itu malangnya, PPS turut dinaiki air pada 6.30 pagi tadi.

“Ada penduduk tak sempat pergi ke PPS dan jumlah penduduk yang terlibat kali ini masih belum dapat dipastikan kerana banyak rumah yang dinaiki air pagi ini dan kami masih membantu pasukan penyelamat dalam operasi memindahkan penduduk ke kawasan yang lebih tinggi,” katanya.

Kampung Lubuk Periuk dan Kampung Peneh adalah antara lokasi yang sering terjejas banjir di daerah Hulu Terengganu setiap kali hujan lebat berterusan dalam tempoh yang lama.

Sementara itu, penduduk Kampung Peneh, Rosliza Abdul Ghani, 41, ketika dihubungi Bernama berkata air naik terlalu cepat susulan hujan lebat berterusan sejak malam tadi.

“Memang suasana sangat kelam-kabut, tapi penduduk saling membantu menyelamatkan mangsa banjir yang terperangkap di rumah mereka terutama warga emas dan kanak-kanak untuk berlindung di Masjid Kampung Peneh.

“Walaupun pekarangan masjid telah dinaiki air, bahagian dalam masjid masih selamat untuk berlindung buat sementara waktu dan ketika ini, kesemua 60 rumah di Kampung Peneh telah dinaiki air,” katanya.


‘Total lockdown’: Kes 1MDB Najib ditangguh ke 21 Jun

Perbicaraan membabitkan bekas Perdana Menteri Datuk Seri Najib Razak yang berdepan pertuduhan rasuah dan pengubahan wang berkaitan dana RM2.3 bilion 1Malaysia Development Bhd (1MDB) di Mahkamah Tinggi di sini, ditangguhkan kepada 21 Jun.

Perbicaraan itu asalnya dijadualkan bersambung semalam (1 Jun), namun ditangguh disebabkan pelaksanaan sekatan pergerakan penuh atau ‘total lockdown’ selama 14 hari yang bermula semalam.

“Perbicaraan akan bersambung pada 21 Jun di hadapan Hakim Collin Lawrence Sequerah sekiranya sekatan pergerakan penuh tidak dilanjutkan,” kata Timbalan Pendakwa Raya Ahmad Akram Gharib ketika dipetik daripada laporan Bernama.

Peguam Najib, Wan Aizuddin Wan Mohammed dijangka meneruskan pemeriksaan balas saksi pendakwaan ke-10, Mohd Hazem Abdul Rahman, 49, yang merupakan bekas ketua pegawai eksekutif 1MDB, apabila perbicaraan bersambung nanti.

Bekas Presiden UMNO itu yang kini berusia 67 tahun menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.

Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon di sini di antara 24 Februari 2011 dengan 19 Disember 2014 manakala bagi semua pertuduhan pengubahan haram di antara 22 Mac 2013 dengan 30 Ogos 2013, di tempat sama.

Beliau didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24 (1) akta sama.

Najib yang juga bekas menteri kewangan itu berdepan hukuman penjara sehingga 20 tahun dan denda sehingga lima kali jumlah atau nilai suapan atau RM10,000, yang mana lebih tinggi, jika didapati bersalah.

Bagi 21 pertuduhan pengubahan wang haram, Najib didakwa melakukan kesalahan itu di bank sama, antara 22 Mac 2013 dengan 30 Ogos 2013.

Kesemua pertuduhan mengikut Seksyen 4 (1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA), yang memperuntukkan denda maksimum RM 5 juta dan penjara sehingga lima tahun atau kedua-duanya sekali, jika disabitkan kesalahan.


Duti setem beli rumah dikecualikan

Buat kali pertama pembeli rumah akan mendapat pengecualian duti setem ke atas surat cara pemindahan dan perjanjian pinjaman di bawah Inisiatif Pemilikan Rumah Keluarga Malaysia (i-MILIKI), kata Datuk Seri Ismail Sabri Yaakob.

Perdana Menteri berkata rumah bernilai RM500,000 dan ke bawah akan mendapat pengecualian 100 peratus, manakala hartanah melebihi RM500,000 hingga RM1 juta akan mendapat 50 peratus.

Pengecualian akan dikenakan untuk perjanjian jual beli yang dilengkapkan dari 1 Jun hingga Disember 2023.

Mengumumkan demikian pada majlis pelancaran Program Pemilikan Rumah (Harapan) dan “Karnival Jom Beli Rumah”, Perdana Menteri berkata inisiatif itu bertujuan membantu Keluarga Malaysia memiliki rumah pertama mereka.

“Walaupun pengecualian duti setem ini akan mengurangkan kutipan hasil negara, saya ingin menegaskan bahawa ini adalah komitmen kerajaan terhadap semua Keluarga Malaysia.

“Menurut Lembaga Hasil Dalam Negeri (LHDN), tuntutan pengecualian duti setem di bawah Kempen Pemilikan Rumah (HOC) ialah RM957.8 juta.

“Malah, tuntutan pengecualian duti setem tertinggi adalah untuk harga rumah RM500,000 dan ke bawah.

“Dalam menyokong program Harapan, saya ingin mengumumkan i-Miliki, atau Inisiatif Pemilikan Rumah Keluarga Malaysia, yang menawarkan pengecualian duti setem ke atas surat cara pemindahan dan perjanjian pinjaman untuk pembelian rumah pertama,” kata Ismail Sabri dalam ucapannya.

“Karnival Jom Beli Rumah” di Mid Valley Megamall Exhibition Centre (MVEC) akan diadakan selama tiga hari dari 15 hingga 17 Julai.

Sementara itu, Menteri Perumahan dan Kerajaan Tempatan Datuk Seri Reezal Merican Naina Merican berkata kempen ini menawarkan lebih 130,000 rumah mampu milik dan lebih 330,000 hartanah bebas.

“Pembeli rumah boleh menikmati tawaran istimewa di karnival ini seperti diskaun, pengurangan yuran guaman serta kemudahan ansuran untuk pembayaran deposit,” katanya.

Diterajui oleh Kementerian Perumahan dan Kerajaan Tempatan, Hope adalah program yang diwujudkan untuk membantu golongan B40 dan M40 memiliki rumah pertama mampu milik dan layak, selaras dengan visi “Satu Keluarga Satu Rumah” kerajaan.

Reezal berkata setakat ini sebanyak 368,000 unit rumah mampu milik sama ada dalam pembinaan atau dalam peringkat pembangunan di negara ini.

Ini, katanya, adalah sebahagian daripada sasaran kerajaan untuk membina 500,000 rumah mampu milik sepanjang Rancangan Malaysia Ke-12.

Tambahnya, Inisiatif Pembiayaan Perumahan Malaysia (i-Biaya) juga akan membantu pembeli rumah dengan pilihan pembiayaan.


Permintaan PH Melaka jumpa TYT tak dilayan, masih tunggu jawapan

Pakatan Harapan (PH) Melaka masih meletakkan harapan tinggi untuk bertemu Tuan Yang Terutama (TYT) Yang Dipertua Negeri Melaka Tun Mohd Ali Mohd Rustam walaupun masih belum menerima sebarang panggilan dari Istana Melaka setakat ini.

Pengerusinya Adly Zahari berkata dalam situasi genting ini, pertemuan tersebut amat penting untuk diadakan secepat mungkin agar kemelut politik sekarang dapat dileraikan dengan cara terbaik susulan negara masih berdepan cabaran pandemik Covid-19.

“Setakat ini tiada makluman lagi, belum ada apa-apa panggilan dari Istana Melaka. Jadi bila jumpa di Istana (Melaka), kita boleh bincang dan lihat apa-apa kaedah yang boleh digunakan, kembali stabilkan politik negeri ini,” katanya lapor Bernama.

Isnin lepas, PH Melaka telah menghantar surat permohonan kunjung hormat ke atas Tun Mohd Ali bagi membincangkan langkah terbaik menyelesaikan kemelut politik di negeri berkenaan susulan empat bekas Ahli Dewan Undangan Negeri (ADUN) kerajaan yang menarik sokongan terhadap Ketua Menteri Datuk Seri Sulaiman Md Ali.

Empat bekas ADUN itu ialah Datuk Seri Idris Haron (Sungai Udang), Datuk Norhizam Hassan Baktee (Pengkalan Batu ), Datuk Nor Azman Hassan (Pantai Kundor) dan Datuk Noor Effandi Ahmad (Telok Mas).

Berikutan itu, Speaker Dewan Undangan Negeri (DUN) Melaka Datuk Seri Ab Rauf Yusoh kemudiannya mengumumkan DUN Melaka dibubarkan pada Isnin selepas Tun Mohd Ali mendapat nasihat daripada Sulaiman untuk berbuat demikian.

Sementara itu, ditanya mengenai status permohonan semakan proses dan fakta keabsahan pembubaran Dewan Undangan Negeri (DUN) Melaka, Adly menjelaskan pihaknya akan membawa kes tersebut ke mahkamah pada minggu hadapan.

“Kita masih lagi dalam proses mengumpul dan menyiapkan dokumentasi berkaitan dan insya-Allah kes berkenaan akan difailkan minggu depan,” katanya.


Jangan fikir UMNO dah kuat balik, BN cuma ada 42 kerusi: Nazri

Pemimpin senior UMNO, Datuk Seri Nazri Aziz memberi peringatan walaupun parti sudah mendapat jawatan Perdana Menteri dan menguasai kerajaan pusat ia tidak bermakna mereka sudah kuat kerana realitinya Barisan Nasional (BN) hanya mempunyai 42 kerusi sahaja.

Ahli Parlimen Padang Rengas itu berkata era pentadbiran Perdana Menteri terdahulu ketika UMNO menguasai tampuk kerajaan berbeza dengan keadaan sekarang, UMNO kini perlu menjaga hubungan dengan rakan parti komponen lain seperti Bersatu, PAS dan GPS.

“Dulu zaman Tun Dr Mahathir Mohamad, Pak Lah (Tun Abdullah Badawi) dan Najib (Datuk Seri Najib Razak), UMNO boleh sebut sahaja siapa yang dia nak dan kita akan dapat tetapi sekarang berbeza.

“Saya nak ingatkan orang UMNO, jangan fikir kita dah kuat balik. Barisan Nasional (BN) cuma ada 42 kerusi dan untuk tubuh kerajaan kita kena berkawan dan ambil hati mereka. Kalau kawan kita Bersatu, PAS, GPS, tak setuju dengan keputusan kita, kita tak boleh tubuh kerajaan,” katanya dipetik dalam sebuah laporan portal.

Jelasnya lagi, perkara paling penting sekarang jawatan Perdana Menteri sudah dimiliki UMNO dan tidak perlu mempertikaikan soal komposisi Kabinet yang diumumkan Datuk Seri Ismail Sabri Yaakob.

“Yang penting, UMNO sudah dapat jawatan Perdana Menteri, kita nak apa lagi? Kita sama-sama UMNO nak bantai buat apa?” katanya lagi.

Semalam, Ahli Parlimen Gua Musang, Tengku Razaleigh Hamzah, berkata sudah tentu UMNO kecewa dengan barisan Kabinet baharu dan berdoa supaya gaji mereka dibayar sekurang-kurangnya separuh daripada jumlah yang dibayar ketika pentadbiran Tan Sri Muhyiddin Yassin.

Ahli Majlis Tertinggi (MT) UMNO, Datuk Seri Johari Abdul Ghani pula menganggap barisan anggota Kabinet itu sebagai kurang memberangsangkan.

Kritikan pemimpin UMNO tersebut dilihat senada dengan Ketua Pembangkang Datuk Seri Anwar Ibrahim yang mendakwa barisan Kabinet diumumkan Ismail Sabri adalah ‘kitar semula’ muka lama dalam pentadbiran sebelum ini.

Semalam, Ismail Sabri mengumumkan barisan Kabinetnya kerajaannya dengan mengekalkan jumlah 31 kementerian merangkumi 31 Menteri dan 38 Timbalan Menteri dengan keseluruhan berjumlah 70 orang termasuk Perdana Menteri.

Selain itu, terdapat kementerian masih kekal mempunyai dua Timbalan Menteri antaranya Kementerian Kewangan, Kementerian Pendidikan, Kementerian Kesihatan serta Kementerian Perusahaan, Perladangan dan Komoditi.

Dalam pada itu, Ismail Sabri berkata, barisan Kabinet itu dipilih daripada kombinasi mereka yang berpengalaman, diyakini mampu membantu negara memulihkan ekonomi dengan menyokong usahawan, memudah cara perniagaan dan merancakkan semula aktiviti ekonomi serta meningkatkan keyakinan pelabur.


Jumlah kluster naik selepas rentas negeri, kelonggaran ke pejabat

Jumlah kluster Covid-19 yang dikesan dalam tempoh 24 jam sehingga 12 tengah hari tadi di seluruh negara meningkat lagi setelah merekodkan angka terendah sebanyak tujuh kluster pada 10 Oktober lalu, sehari sebelum rentas negeri dibenarkan.

Pada 11 Oktober lalu, jumlah kluster meningkat kepada sembilan, diikuti 14 kluster pada 12 Oktober, dan 13 kluster (13 Oktober).

Ketua Pengarah Kesihatan Tan Sri Dr Noor Hisham Abdullah dalam kenyataan hari ini memaklumkan dalam tempoh 24 jam itu, sebanyak 17 kluster baharu dikesan di seluruh negara membabitkan 309 individu positif Covid-19.

Daripada jumlah itu, sembilan membabitkan kluster tempat kerja, komuniti (empat), kumpulan berisiko tinggi (tiga) dan satu kluster institusi pendidikan swasta di Kluang, Johor yang melibatkan 10 individu daripada 28 yang disaring.

Empat daripada kluster tempat kerja itu dikesan di Johor melibatkan dua kluster di Johor Bahru dengan 26 individu positif Covid-19, satu di Kulai (sembilan individu), dan satu lagi di Batu Pahat membabitkan lapan individu.

Dua kluster tempat kerja turut dikesan di Selangor iaitu di Klang dan Kuala Selangor membabitkan keseluruhannya 60 individu daripada 402 yang disaring.

Kluster tempat kerja turut dikesan di Temerloh, Pahang (11 individu); Seberang Perai Tengah, Pulau Pinang (29 individu); dan Seremban, Negeri Sembilan (13 individu).

Melaka pula mencatat satu kluster komuniti di Alor Gajah membabitkan 33 daripada 40 individu yang disaring, diikuti Muallim, Perak (21 individu), Kota Bharu, Kelantan (13 individu), dan lapan individu di Kulai, Johor.

Pulau Pinang turut merekodkan tiga kluster kumpulan berisiko tinggi di Timur Laut dan Seberang Perai Tengah dengan keseluruhannya melibatkan 68 individu daripada 123 yang disaring.

Sementara itu, Dr Noor Hisham berkata daripada 8,084 kes harian yang dilaporkan hari ini, 133 kes atau 1.6 peratus adalah pesakit dalam kategori 3, 4, dan 5, dan 7,951 kes (98.4 peratus) adalah pesakit kategori 1 dan 2.

Jumlah kes hari ini juga katanya, turut melibatkan 475 bukan warganegara Malaysia.

Sementara itu, katanya 702 pesakit dirawat di unit rawatan rapi, termasuk 683 yang disahkan dijangkiti virus Covid-19, manakala sebelihnya masih dalam siasatan.

Sebanyak 367 pesakit lagi memerlukan alat bantuan pernafasan.


BNM dijangka naikkan OPR 25 mata asas lagi bulan depan

Bank Negara Malaysia (BNM) dijangka menaikkan Kadar Dasar Semalaman (OPR) sebanyak 25 mata asas lagi pada November berikutan Indeks Harga Pengguna (IHP) teras yang kukuh dicatatkan pada September, menurut MIDF Research.

Firma penyelidikan itu berkata permintaan domestik terus mengukuh apabila kadar inflasi teras kembali mencecah paras tertinggi baharu pada 4 peratus tahun ke tahun pada September 2022 manakala harga teras masih meningkat 0.3 peratus bulan ke bulan.

Bagaimanapun, inflasi keseluruhan merosot kepada 4.5 peratus tahun ke tahun manakala inflasi bukan makanan dan inflasi makanan, masing-masing susut kepada 3.3 peratus dan 6.8 peratus.

MIDF Research menjangka tekanan inflasi di Malaysia sederhana selepas Ogos 2022 terutamanya dengan pembetulan untuk harga komoditi global dan tekanan rantaian bekalan yang berkurangan di peringkat domestik dan serantau.

Ia menaikkan sedikit unjuran IHP keseluruhannya kepada 3 peratus untuk 2022.

“Dalam persekitaran harga komoditi global yang meningkat, tekanan inflasi di Malaysia terjejas oleh inflasi makanan yang tinggi.

“Kami menjangka harga makanan akan meningkat 5.5 peratus pada tahun ini, antara lain berikutan penyusutan ringgit berbanding dolar AS,” katanya, lapor Bernama.

Menjelang 2023, MIDF Research berkata faktor pendorong bekalan terhadap inflasi dijangka berkurangan, disokong oleh kenaikan ringgit berbanding dolar AS, harga makanan yang sederhana, kelonggaran dalam rantaian bekalan global dan harga komoditi yang rendah.

Bagaimanapun, prospek inflasi Malaysia kekal suram pada tahun depan, menantikan pendekatan kerajaan baharu mengenai mekanisme subsidi bahan api selepas pilihan raya umum.

“Jika kerajaan baharu mengekalkan status quo berhubung subsidi bahan api, inflasi keseluruhan akan berada antara 2.3 peratus dan 2.5 peratus pada 2023.

“Jika mekanisme subsidi dimansuhkan sepenuhnya, inflasi keseluruhan boleh mencecah 10 peratus manakala harga bahan api runcit domestik akan menyaksikan kenaikan empat hingga 5 peratus pada tahun depan,” katanya.


PKR umum tujuh calon berprofil tinggi tanding PRU-15

PKR hari ini (Rabu, 26 Oktober 2022) mengumumkan tujuh ahli berprofil tinggi sebagai calonnya bagi menghadapi Pilihan Raya Umum Ke-15 (PRU-15), pada 19 November depan.

Ketika membuat pengumuman itu, Presiden PKR Datuk Seri Anwar Ibrahim berkata orang ramai tidak lagi menganggap hanya untuk mengundi parti itu sahaja, tetapi juga calon berdasarkan latar belakang, kemahiran dan kepakaran mereka.

Tujuh kumpulan itu diketuai bekas penjawat awam kanan Datuk Zainal Azman Abu Seman, yang pernah berkhidmat sebagai Setiausaha Kerajaan Negeri Perak dan Ketua Setiausaha Kementerian Pertanian dan Industri Makanan.

Yang turut diumumkan ialah Nik Omar Nik Aziz, yang pernah bertanding di kerusi Dewan Undangan Negeri (DUN) Chempaka di Kelantan pada 2018.

Nik Omar adalah anak kepada bekas Mursyidul Am PAS Datuk Seri Nik Aziz Nik Mat dan pernah berkhidmat sebagai Pengerusi Yayasan Dakwah Islamiah Malaysia (Yadim) semasa pentadbiran Pakatan Harapan (PH).

Kedua-duanya akan bertanding di kerusi Parlimen di Perak.

Antara nama lain yang diumumkan hari ini ialah bekas Naib Canselor Universiti Sultan Zainal Abidin (UniSZA) dan Timbalan Presiden Ikram Malaysia Datuk Hassan Basri Awang Mat Dahan; dan pensyarah kanan di Jabatan Parasitologi Fakulti Perubatan Universiti Malaya, Dr Noraishah Mydin Abdul Aziz.

Mereka akan diturunkan masing-masing di Pahang dan Wilayah Persekutuan.

Sementara itu, bekas Ketua Pegawai Eksekutif Lembaga Zakat Selangor, Saipulyazan Yusop bakal bertanding di Selangor, manakala bekas Presiden Majlis Belia Malaysia Jufitri Joha berkemungkinan akan ke Negeri Sembilan.

Melengkapkan senarai itu ialah Fathin Amelia Fazlie, 28, yang kini merupakan calon PhD di Universiti Malaya. Dia akan bertanding di Perlis.

Anwar berkata kerusi Parlimen atau Dewan Undangan Negeri yang tepat di mana calon akan diletakkan akan diumumkan pada 28 November.

Sementara itu, Timbalan Presiden Rafizi Ramli berkata PKR tidak boleh bergantung kepada meletakkan ahli politik sebagai calon kerana pengundi semakin sinis terhadap ahli politik berikutan pelbagai krisis di negara ini.

“Semakin ramai pengundi yang merasakan mereka tidak lagi boleh bergantung kepada parti politik.

“Saya fikir sukar untuk memerangi sikap sinis jika mana-mana pihak memilih untuk bergantung hanya kepada ahli politik, tanpa aktivis dan ahli akademik,” katanya.


Ahli MT UMNO tak tahan kritikan Ramasamy terhadap Zahid

Seorang Ahli Majlis Tertinggi UMNO tidak senang dengan kritikan pemimpin DAP, P Ramasamy terhadap Presiden, Datuk Seri Ahmad Zahid Hamidi semalam.

Ahli MT, Datuk Razlan Rafii mempertahankan bosnya, Zahid selepas dikritik teruk Timbalan Ketua Menteri II Pulau Pinang yang melabel Timbalan Perdana Menteri itu sebagai liabiliti kepada kerajaan Pakatan Harapan (PH) dan UMNO.

“Saya cadangkan dia (Ramasamy) elok jaga parti sendiri. Jangan bawa sikap orang tua lama dalam DAP sebab semua rakyat Malaysia hari ini mahu melihat dan mengharapkan pembaharuan.

“Jika masih mahu teruskan perangai lama DAP, saya rasa bukan orang Melayu sahaja tidak suka, tetapi semua orang (tak suka) kerana terlampau rasis dan bercakap tanpa asas,” katanya dipetik kepada Sinar Harian.

Terdahulu, Ramasamy mendakwa Zahid sebagai beban kepada Kerajaan Perpaduan dan menjadi duri dalam daging bagi UMNO.

Ini selepas Persidangan Agung UMNO (PAU) 2022 pada Sabtu telah meluluskan usul jawatan Presiden dan Timbalan Presiden tidak dipertandingkan dalam pemilihan parti pada Mei nanti.

Sehubungan itu juga, Ramasamy turut mempersoalkan sama ada PH dan UMNO mampu menarik sokongan Melayu dalam Pilihan Raya Negeri (PRN) akan datang.

Mengulas lanjut, Razlan optimis bahawa orang Melayu akan melihat kebenaran dan kembali menyokong UMNO.

“Insya-ALLAH kita yakin apabila kita buat kerja untuk meletakkan realiti sebenar, kita tahu ini adalah kezaliman yang dilakukan kepada Zahid dan perkara itu selesai, orang Melayu akan kembali melihat kebenaran,” katanya lagi.


Proses tender terbuka MRT3 berjalan lancar: MRT Corp

Proses tender terbuka Mass Rapid Transit Corporation Sdn Bhd (MRT Corp) untuk projek MRT3 berada pada landasan yang betul dan berjalan dengan lancar.

Dalam satu kenyataan yang dikeluarkan ia berkata pelaksanaan Projek Laluan Bulatan MRT3 akan menyaksikan pelantikan bagi lima pakej utama terdiri daripada seorang perunding pengurusan projek (PMC), tiga kontraktor utama sivil (CMC) dan siap guna kontraktor satu sistem, lapor Bernama.

MRT Corp menjangkakan kos pembinaan MRT3 berdaya saing dan setanding dengan laluan MRT Putrajaya, kata Ketua Pegawai Eksekutifnya Datuk Mohd Zarif Hashim.

“Pelaksanaan tender terbuka ini bertujuan untuk menarik bida yang paling kompetitif,” katanya.

MRT Corp telah melanjutkan tarikh akhir penyerahan teknikal bagi pakej CMC302 dan CMC303 dari 2 Ogos 2022 kepada 30 September 2022 berikutan sambutan yang menggalakkan, kata kenyataan itu.

Berdasarkan lanjutan tarikh tersebut, penyerahan tender penuh kini akan tamat tempoh pada 30 Sept 2022.

Tarikh akhir untuk penyerahan tender penuh CMC301 kekal tidak berubah pada 30 Ogos 2022, katanya.

Sementara itu, susulan pelaksanaan tender terbuka untuk PMC, kenyataan itu berkata entiti usaha sama HSS Integrated Sdn Bhd dan HSS Engineering Sdn Bhd telah dilantik sebagai PMC MRT3 berjumlah RM997.9 juta.

“Selain membantu MRT Corp, kami juga mengharapkan PMC memenuhi keperluan kontraktor pakej kerja sivil dan sistem supaya kami boleh bekerjasama dengan berkesan untuk melaksanakan projek itu,” kata Mohd Zarif.

Laluan Bulatan MRT3 sepanjang 51km adalah bahagian akhir yang kritikal untuk melengkapkan rangkaian rel bandar di Kuala Lumpur.

Jajarannya akan berjalan di sepanjang perimeter Kuala Lumpur dan akan disambungkan ke laluan Laluan Transit Aliran Massa (MRT), Transit Aliran Ringan (LRT), KTM, dan Monorel melalui 10 stesen pertukaran.

Apabila siap kelak, rangkaian rel bandar akan terus menggalakkan penggunaan pengangkutan awam di dalam dan sekitar bandar, kata kenyataan itu lagi.


Golongan berisiko digalakkan memakai pelitup muka

Bermula 9 September  lalu, beberapa perkara telah dilonggarkan temasuklah pemakaian pelitup muka yang tidak lagi diwajibkan di dalam bangunan.

Peraturan pemakaian pelitup muka tidak lagi diwajibkan di kebanyakan kawasan tertutup, berkuatkuasa serta merta, kata Menteri Kesihatan Khairy Jamaluddin Abu Bakar.

Bagaimanapun, beliau berkata, pemilik premis masih mempunyai hak untuk memutuskan sama ada pelanggan mereka perlu memakai pelitup muka.

Namun, pemakaian pelitup muka masih diwajibkan di hospital, pengangkutan awam dan rumah penjagaan.

Individu berisiko tinggi seperti warga emas, mereka yang mempunyai penyakit kronik dan wanita mengandung sangat digalakkan untuk terus memakai pelitup muka ketika berada dalam kawasan tertutup.

Menyokong kenyataan itu, Pakar Perubatan Kesihatan Awam dan Epidemiologist, Datuk Dr. Zainal Ariffin Omar berkata, pemakaian pelitup muka masih lagi penting khususnya kumpulan yang berisiko tinggi.

“Pemakaian pelitup muka masih lagi relevan terutama bagi golongan rentan dan bergejala serta berada di kawasan sesak dan bertutup.

“Masyarakat dinasihatkan untuk kekal mematuhi prosedur operasi standard (SOP) dan segera melengkapkan suntikan vaksinasi bagi melindungi diri daripada Covid-19,” katanya.

Menurut beliau, situasi membuatkan ramai mula alpa tentang kepentingan memakai pelitup muka mungkin kerana mereka beranggapan keadaan sekarang adalah selamat memandangkan ada negara-negara yang tidak mempraktikkan amalan tersebut.

“Selagi negara kita tidak mencapai angka sifar dalam kes jangkitan Covid-19, orang ramai perlu sentiasa mengambil langkah berjaga-jaga dengan mematuhi SOP yang masih berkuat kuasa.

“Jangan disebabkan sikap mementingkan diri sendiri, negara kita terus dibelenggu dengan masalah jangkitan ini.

Sementara itu, Pakar Kesihatan Awam, Fakulti Perubatan dan Sains Kesihatan Universiti Putra Malaysia (UPM), Prof. Dr. Malina Osman berpendapat gelombang baharu jangkitan boleh berlaku pada bila-bila masa sekiranya tiada kesedaran dalam kalangan masyarakat untuk bersama-sama menangani wabak Covid-19 seperti mana yang berlaku di negara-negara lain.

“Saya berpendapat dalam konteks sekarang ini, eloklah dikenakan dahulu pemakaian pelitup muka seperti dilaksanakan terutama di tempat sesak dan tidak dinafikan dalam tempoh terdekat, kes jangkitan akan melonjak disebabkan lebih banyak interaksi sosial berlaku,” ujarnya.

Melihat kepada varian baharu seperti BA.1, BA.2 dan Omicron XE yang telah direkodkan di negara luar berkemungkinan besar boleh terjadi di Malaysia.

Oleh itu, selagi negara kita tidak mencapai angka sifar dalam jangkitan Covid-19, orang ramai perlu sentiasa mengambil langkah berjaga-jaga dan mematuhi SOP yang masih berkuat kuasa.

Jangan disebabkan sikap mementingkan diri sendiri, negara kita terus diancam dengan virus Covid-19.


Kem Farhash dipecat kecam Akmal ketua AMK paling teruk dalam sejarah

Kem Setiausaha Politik Datuk Seri Anwar Ibrahim, Farhash Wafa Salvador Rizal Mubarak yang dipecat oleh kem Naib Presiden PKR, Rafizi Ramli, menuduh Akmal Nasrullah Mohd Nasir adalah Ketua AMK Malaysia paling lemah dalam sejarah.

Serentak itu enam daripada pemimpin AMK yang dipecat mendesak sayap Pemuda PKR itu mengadakan mesyuarat agung luar biasa bagi melantik Ketua AMK Malaysia yang baharu.

28 Jun lalu Agenda Daily melaporkan ‘perang’ dua kem dalam PKR membabitkan Rafizi dan Farhash, memuncak apabila Najwan Halimi yang juga Ahli Dewan Undangan Negeri Kota Anggerik, Selangor, dipecat daripada jawatan Ketua AMK Selangor.

Akmal Nasir yang juga Ahli Parlimen Johor Bahru turut membubarkan seluruh jawatankuasa AMK Selangor dan Perlis serta memecat beberapa Exco AMK Pusat yang dilihat menyebelahi Farhash dan Anwar.

Akmal Nasir dilihat sebagai anak didik Rafizi, sementara Najwan dan kemnya adalah penyokong kuat Farhash.

Terdahulu Agenda Daily melaporkan Rafizi mendedahkan kartel baharu dalam PKR yang membabitkan orang kanan Anwar.

Peringatan secara terbuka Rafizi kepada Anwar berhubung tindak-tanduk Farhash dalam media sosial mencuri perhatian ramai.

Sementara itu memetik laporan MalaysiaKini hari ini, enam daripada mereka yang dipecat, termasuk Najwan menggesa mesyuarat agung luar biasa diadakan bagi melantik ketua AMK yang baharu.

“Sudah terang lagi bersuluh bahawa Akmal Nasir merupakan Ketua AMK Malaysia paling lemah dan tidak efektif dalam sejarah kepimpinan AMK.

“AMK Malaysia perlu mengadakan Mesyuarat Agung Khas (EGM) bagi melantik Ketua AMK Malaysia baru yang mempunyai keabsahan,” kata mereka dalam kenyataan.

Kenyataan itu dikeluarkan bersama oleh Najwan; bekas ketua AMK Perlis, Azam Karap; bekas naib ketua Syed Badli Shah; bekas penolong setiausaha AMK; Naqib Nasruddin; bekas timbalan pengarah strategi AMK, Fakhrulrazi Zailan; dan bekas ketua biro mahasiswanya, Shahrul Nizam.

Mereka juga mendakwa 110 daripada 137 ketua cabang AMK hilang kepercayaan terhadap kepemimpinan Akmal Nasir.

Ketua AMK pecat geng Anwar di Selangor, Najwan sahkan


Tular gambar Najib bersama Pengerusi NGO cadang namanya PM interim

Tular beberapa keping gambar mesra Datuk Seri Najib Razak bersama Pengerusi Pertubuhan Sahabat Ulul Amri Malaysia (PSUAM) yang menghantar petisyen mencadangkan namanya sebagai Perdana Menteri interim di Istana Negara hari ini.

Pengerusi pertubuhan bukan kerajaan (NGO) itu, Syed Muhammad Imran S N Syed Abdul Aziz dikenalpasti sebagai individu yang sering berdamping dengan Najib semasa di mahkamah dan juga merupakan penyokong tegarnya.

Bagaimanapun, Najib yang terharu berkata tidak pernah berhubung dengan NGO tersebut namun daripada gambar yang tular menceritakan situasi sebaliknya.

“Saya berterima kasih pada NGO itu sebab mengambil berat pada saya, tetapi saya tak pernah berhubung dengan mereka dan tidak diberitahu tentang petisyen mereka kepada Istana Negara pagi tadi,” katanya dalam kenyataan di Facebook semalam selepas mendapat tahu tindakan NGO itu.

Semalam, Syed Muhammad Imran berkata tindakan diambil NGO tersebut bertujuan untuk menyelamatkan negara yang sedang berdepan krisis politik dan mempunyai pengalaman memimpin negara.

“Ini peluang untuk selamatkan Malaysia,” katanya dipetik sebuah portal.

Tindakan UMNO yang tidak mencalonkan Najib sebagai calon PM menyebabkan kumpulan itu bertindak mengambil inisiatif sendiri menghantar petisyen tersebut.

Najib sebelum ini didapati bersalah atas tuduhan salah guna kuasa, pecah amanah jenayah dan pengubahan wang haram melibatkan dana RM42 juta daripada syarikat kerajaan SRC International Sdn Bhd.

Najib merayu terhadap sabitan itu di Mahkamah Persekutuan.

Najib juga berdepan perbicaraan lain melibatkan dana 1Malaysia Development Berhad (1MDB), pertuduhan meminda laporan audit berkaitan 1MDB selain tuntutan cukai RM1.69 billion daripada Lembaga Hasil Dalam Negeri (LHDN).

14 MP UMNO termasuk Najib diketuai Presiden UMNO, Datuk Seri Ahmad Zahid Hamidi sedang merancang bersama blok pembangkang diketuai Datuk Seri Anwar Ibrahim, serta parti kecil lain yang cuba menumbangkan kerajaan Perikatan Nasional (PN) pimpinan Tan Sri Muhyiddin Yassin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Khairuddin nafi, Polis Terengganu sahkan dikesan lalui SJR Perasing

Selepas penafian Ahli Parlimen Kuala Nerus, Datuk Mohd Khairuddin Aman Razali semalam yang mendakwa bukan individu yang ditahan semasa Sekatan Jalan Raya (SJR) di kawasan Perasing, Polis Terengganu mengeluarkan kenyataan sebaliknya berhubung isu tersebut.

Menteri Perusahaan Perladangan dan Komoditi disahkan Ketua Polis negeri, Datuk Roslee Chik ada dikesan melalui SJR berkenaan pada 16 Mei lalu dan kes tersebut sedang dalam siasatan ketika ini.

“Betul, kejadian itu berlaku pada 16 Mei lalu. Polis sedang melakukan siasatan dan kes telah diambil oleh Unit Siasatan Jenayah Terkelas (USJT) Bukit Aman,” katanya lapor Utusan Malaysia.

Terdahulu, Agenda Daily melaporkan pemimpin PAS itu menafikan ditahan semasa SJR di kawasan Perasing, bersama seorang wanita yang dikatakan sebagai bekas isteri seorang artis, Mawar Abdul Karim.

beliau juga menafikan laporan sebuah portal yang mendakwa sudah berkahwin dengan ahli perniagaan tersebut dan menyifatkan semua dakwaan itu sebagai satu fitnah terbaharu daripada mereka dengki kepada beliau.

“Semoga Allah membalas segala fitnah mereka dengan sehina-hinanya!,” katanya menerusi satu kenyataan semalam.

Beliau juga berkata akan membuat laporan polis pada 28 Mei 2021 di Ibu Pejabat Polis Daerah Kuala Terengganu berhubung dakwaan tersebut dan akan mengambil tindakan undang-undang untuk menegakkan kebenaran.

“Saya akan keluarkan kenyataan penuh sejurus selesai membuat laporan Polis,” tegasnya.

Baru-baru ini tular dalam mesej WhatsApp meelibatkan Khairudin bersama wanita yang dikatakan Mawar itu semasa ditahan dalam SJR di Perasing.

Mawar yang pernah menjadi isteri kepada pelakon popular Fizo Omar didakwa dilihat berada di dalam kereta yang sama dalam kereta Khairudin.


Rentas negeri diharap dapat ubati kerinduan pada ibu bapa

Kelonggaran pergerakan rentas negeri yang diumumkan Ahad lalu diharap dapat mengubati hati rakyat yang ingin bertemu ibu bapa yang sudah lama terpisah.

Perdana Menteri Datuk Seri Ismail Sabri Yaakob berkata, meskipun kelonggaran sudah diberikan, namun rakyat diingatkan supaya tidak mengabaikan prosedur operasi standard (SOP) yang ditetapkan.

“Seperti yang saya umumkan, pergerakan rentas negeri sudah dibenarkan selepas kadar vaksinasi lengkap populasi dewasa mencapai 90 peratus.

“Pandemik Covid-19 menyebabkan gangguan emosi dan tekanan perasaan dalam kalangan sebahagian daripada Keluarga Malaysia.

“Saya berharap kelonggaran ini dapat mengubat hati kita untuk menemui ibu bapa dan ahli keluarga yang sudah lama terpisah. Bagaimanapun, prosedur operasi standard yang telah ditetapkan mesti dipatuhi oleh Keluarga Malaysia,” katanya ketika membentangkan usul Rancangan Malaysia Ke-12 (RMK-12) di Dewan Negara hari ini.

Ismail Sabri berkata, Program Imunisasi Covid-19 Kebangsaan (PICK) menunjukkan kemajuan yang memberangsangkan apabila 90.4 peratus populasi dewasa sudah lengkap menerima vaksin setakat semalam.

Katanya, kadar vaksinasi yang semakin meningkat dan liputan yang semakin meluas membolehkan kerajaan melonggarkan Perintah Kawalan Pergerakan (PKP) secara bersasar di bawah Pelan Pemulihan Negara (PPN).

“Kita sudah menyaksikan dunia terkesan akibat penularan pandemik Covid-19. Pada tahun 2020, ekonomi global menguncup pada kadar 3.2 peratus, malah Malaysia turut menerima kesan pandemik ini dan mencatat penguncupan sebanyak 5.6 peratus pada tahun sama.

“Bagi menangani krisis berkembar ekonomi dan kesihatan ini, kerajaan melaksanakan lapan pakej bantuan dan rangsangan ekonomi bernilai RM530 bilion,” katanya.

Ismail bekata lagi, susulan pelbagai usaha yang dilakukan, ekonomi negara kembali stabil dan berkembang sebanyak 16.1 peratus pada suku kedua tahun ini.

“Selaras dengan pembukaan lebih banyak sektor ekonomi dan sosial, ekonomi negara mula menunjukkan tanda-tanda pemulihan yang lebih kukuh,” ujarnya lagi.


Mahu bertanding walaupun disabit kesalahan, Najib nak jadi PM lagi?

Walaupun sudah disabitkan kesalahan dan dijatuhkan hukuman atas pertuduhan yang dihadapinya di mahkamah, Datuk Seri Najib Razak masih menyimpan cita-cita untuk bertanding dalam pilihan raya umum depan.

Hasrat untuk bertanding semula menimbulkan tanda tanya sama ada Najib yang terpalit dengan kontroversi 1Malaysia Development Berhad (1MDB) itu mahu menjadi Perdana Menteri (PM) sekali lagi.

Bekas PM itu dalam satu wawancara bersama media luar negara itu secara berkias berkata mana-mana ahli politik pastinya mahu ingin menjadi Ahli Parlimen (MP) tetapi tidak membuat pengakuan secara terbuka mengenai hasratnya tersebut.

“Mana-mana ahli politik yang mahu memainkan peranan, tentunya ingin menjadi Ahli Parlimen,” katanya dipetik dalam laporan Reuters.

Selain itu, Najib juga masih berkeras dengan mendakwa pertuduhan yang dihadapinya bermotif politik dan mendesak agar Siasatan Suruhanjaya Diraja (RCI) ditubuhkan.

“Saya tegas mahu RCI dijalankan bagi sebuah perbicaraan yang adil untuk semua orang, bukan hanya untuk saya,” katanya lagi.

Bagaimanapun, sekiranya Najib dicalonkan ia bakal menimbulkan isu berhubung perundangan dan perlembagaan negara memandangkan mana-mana individu yang dijatuhkam hukuman penjara lebih setahun atau didenda lebih RM2,000 akan hilang kelayakan untuk bertanding dalam pilihan raya umum.

Najib sebelum ini disabitkan kesalahan rasuah tahun lalu dan dijatuhkan hukuman penjara 12 tahun susulan salah laku melibatkan dana 1MDB.

Kes tersebut kini masih dalam proses rayuan di mahkamah.

Selain itu, Najib juga berdepan banyak pertuduhan lain di mahkamah yang melibatkan dana 1MDB dan juga berhubung tuntutan cukai Lembaga Hasil Dalam Negeri (LHDN).


SPRM siasat isu penjualan tanah lapangan terbang di Perak

Suruhanjaya Pencegahan Rasuah Malaysia (SPRM) Perak sedang menjalankan siasatan berhubung dakwaan isu penjualan tanah untuk tapak cadangan pembinaan lapangan terbang antarabangsa di Seri Iskandar.

Pengarah SPRM negeri Datuk Mohd Fauzi Mohamad berkata siasatan itu dilakukan susulan aduan rasmi yang diterima daripada Ahli Dewan Undangan Negeri (ADUN) Manjoi Datuk Asmuni Awi semalam, menurut laporan Bernama.

“Penyiasatan dimulakan bagi mengenal pasti sama ada wujud sebarang kesalahan di bawah Akta SPRM 2009.

“SPRM akan memanggil beberapa individu yang berkaitan dalam masa terdekat bagi membantu siasatan,” katanya ketika dihubungi.

Beliau bagaimanapun enggan mendedahkan individu-individu yang dipanggil untuk hadir ke Ibu Pejabat SPRM Meru Raya di sini bagi membantu siasatan penjualan tanah milik Perbadanan Kemajuan Negeri Perak (PKNP) seluas 188 hektar itu kepada sebuah syarikat swasta.

Semalam, empat bekas Exco Kerajaan Negeri Perak ketika pentadbiran Pakatan Harapan (PH) termasuk Asmuni meminta SPRM melakukan siasatan terperinci kerana mendakwa ia tidak pernah dibincangkan dalam mesyuarat Exco kerajaan negeri atau Lembaga Pengarah PKNP ketika itu.

Khamis lepas, Menteri Besar Datuk Seri Saarani Mohamad berkata tanah itu telah dijual kepada sebuah syarikat swasta semasa pentadbiran kerajaan PH kerana ketika pemerintahan Barisan Nasional (BN), ia dirizabkan kepada PKNP bagi tujuan pembinaan lapangan terbang antarabangsa.

Sebelum ini, ADUN Aulong Nga Kor Ming semasa persidangan Dewan Undangan Negeri Perak mendakwa cadangan pembinaan sebuah lapangan terbang antarabangsa di Seri Iskandar telah dijual tanpa kebenaran kerajaan negeri dan berkata perkara itu adalah salah laku serius serta mahu pihak bertanggungjawab menjual tanah tersebut diheret ke muka pengadilan.


Saksi beri keterangan Najib deposit dua cek RM9.5 juta kepada Shafee

Seorang saksi mendedahkan bekas Perdana Menteri Datuk Seri Najib Razak mendepositkan dua cek bernilai RM9.5 juta ke dalam akaun bank peribadi milik peguam Tan Sri Muhammad Shafee Abdullah sekitar 2013 dan 2014.

Perkara itu diberitahu Pengurus Cawangan Ambank Jalan Raja Chulan, R.Uma Devi, 42 di Mahkamah Tinggi hari ini yang berkata kedua-dua dikeluarkan oleh Najib pada 5 Sept 2013 dan 17 Feb 2014.

“Berdasarkan penyata akaun Najib, saya mengesahkan terdapat transaksi pengeluaran RM4.3 juta dari akaun Ambank yang bernombor akhir 906 melalui cek kepada Muhammad Shafee.

“Saya mengesahkan bahawa sebelum transaksi pengeluaran berjumlah RM4.3 juta, baki di dalam akaun ini (Najib) adalah berjumlah RM73,400,019.90 manakala baki selepas transaksi pengeluaran sebanyak RM4.3 juta adalah berjumlah RM69,100,019.90,” kata saksi pendakwaan pertama itu dilapor Bernama.

Beliau berkata demikian ketika membaca pernyataan saksinya pada hari pertama perbicaraan kes Muhammad Shafee yang didakwa menerima wang hasil kegiatan haram berjumlah RM9.5 juta daripada Najib dan dua pertuduhan membuat penyataan palsu kepada Lembaga Hasil dalam Negeri (LHDN).

Dirujuk kepada cek lain berjumlah RM5.2 juta oleh Timbalan Pendakwa Raya S.Nithtia, saksi itu mengesahkan cek tersebut dibayar kepada Muhammad Shafee dan turut mengesahkan bahawa tandatangan di cek berkenaan adalah tandatangan Najib.

“Bagaimanapun, saya tidak mengetahui tujuan kedua-dua cek dikeluarkan oleh Najib kepada Muhammad Shafee,” katanya.

Saksi pendakwaan kedua iaitu Pengurus Cawangan CIMB Bank Bukit Tunku, Rosnita Ahmad, 41, pula mengesahkan bahawa terdapat transaksi kemasukan wang sebanyak RM4.3 juta ke dalam akaun milik Muhammad Shafee.

“Saya juga mengesahkan RM5.2 juta telah dimasukkan ke dalam akaun milik tertuduh pada 17 Feb 2014. Baki sebelum transaksi adalah RM33,173.87 dan baki selepas transaksi kemasukan adalah berjumlah RM5,233,173.87,” katanya.

Sebelum perbicaraan bermula, Harvinderjit Singh yang mewakili Muhammad Shafee memohon agar anak guamnya duduk di tempat peguam dan bukan di dalam kandang tertuduh.

Hakim Muhammad Jamil Hussin membenarkan permohonan itu kerana ia tidak dibantah oleh pihak pendakwaan. Muhammad Shafee kemudian duduk di sebelah anaknya Muhammad Farhan, yang juga peguam dalam kes tersebut.

Pada 13 Sept 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui cek dikeluarkan oleh Najib yang dimasukkan ke dalam akaun CIMB Bank Berhad miliknya.

Beliau didakwa menerima cek RM4.3 juta pada 13 Sept 2013 dan RM5.2 juta lagi pada 17 Feb 2014.

Muhammad Shafee dituduh melakukan kedua-dua kesalahan itu di CIMB Bank Bhd, J2 & K1, Taman Tunku, Bukit Tunku di sini mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang membawa hukuman maksimum penjara lima tahun dan denda RM5 juta atau kedua-duanya, jika sabit kesalahan.

Muhammad Shafee juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.

Tertuduh didakwa melakukan kesalahan itu di LHDN cawangan Jalan Duta, Kompleks Pejabat Kerajaan, Jalan Tuanku Abdul Halim di sini pada 3 Mac 2015 dan 29 Jun 2015 dan berdepan hukuman maksimum penjara 15 tahun dan denda lima kali ganda jumlah hasil aktiviti haram.

Perbicaraan bersambung pada 28 Mei ini.


Azalina jadi Timbalan Speaker sementara selepas tiada pengganti

Selepasa tiada pemilihan Timbalan Speaker yang baharu pada sidang ini, Datuk Seri Azalina Othman Said diminta untuk menyandang jawatan tersebut semula untuk sementara waktu bagi mengendalikan sidang Dewan Rakyat.

Ahli Parlimen Pengerang itu berkata Speaker Dewan Rakyat Datuk Azhar Azizan Harun memintanya untuk mempengerusikan sidang dewan sesi petang hari ini mengikut bawah Peraturan Mesyuarat 7 (3).

“Saya telah diminta Speaker di bawah 7(3) diminta untuk pengerusikan mesyuarat bagi sementara waktu,” katanya di Dewan Rakyat hari ini.

Sepatutnya sidang Dewan Rakyat kali ini akan memilih pengganti Azalina, bagaimanapun ia ditangguhkan tanpa sebarang alasan diberikan.

Dua calon Timbalan Speaker yang tercalon sebelum ini adalah Ahli Parlimen Pontian, Datuk Seri Ahmad Maslan sebagai wakil blok kerajaan dan Ahli Parlimen Teluk Intan, Nga Kor Ming calon Pakatan Harapan.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar berkata penangguhan itu bagi membolehkan pindaan Perkara 57 (1)(b) Perlembagaan Persekutuan dibuat untuk menambah jumlah Timbalan Yang Dipertua Dewan Rakyat daripada dua kepada tiga orang.

Dewan Rakyat sebelum ini mempunyai dua Timbalan Yang Dipertua iaitu Datuk Mohd Rashid Hasnon dan Azalina.

Jawatan itu kosong selepas Azalina meletak jawatan pada 23 Ogos lalu.


Peru lapor kematian pertama akibat jangkitan berganda flurona

Kementerian Kesihatan Peru melaporkan kematian pertama melibatkan ‘flurona’ – jangkitan serentak selesema dan Covid-19 – membabitkan seorang pesakit berusia 87 tahun dengan komorbiditi, serta tidak menerima vaksin Covid-19.

Mangsa adalah salah seorang daripada tiga kes flurona yang dikesan di wilayah Amazon di utara Peru, menurut Dr Cesar Munayco, seorang penyelidik di Pusat Kebangsaan Epidemiologi, Pencegahan dan Kawalan Penyakit kementerian itu.

Dua kes lagi melibatkan seorang kanak-kanak dan lelaki berumur 40 tahun yang telah divaksin sepenuhnya terhadap Covid-19, katanya.

Mereka yang dijangkiti flurona menunjukkan simptom seperti batuk, sakit tekak dan sakit umum, katanya sambil menggesa orang ramai untuk mendapatkan vaksin Covid-19 dan influenza kerana ia mengurangkan risiko kematian.

“Adalah penting untuk mengambil kira perkara ini, kerana pada masa ini kita mempunyai wabak influenza H3N2 di dalam hutan negara, seperti (wilayah) Loreto, San Martin, Amazonas dan Ucayali,” katanya memberi amaran.

Peru mengumumkan gelombang ketiga Covid-19 pada Selasa, didorong penularan pantas varian Omicron pada Disember lalu. Sehingga kini, negara itu merekodkan 309 membabitkan varian Omicron.

Flurona, istilah yang baru dicipta untuk menggambarkan jangkitan berganda dengan kedua-dua Covid-19 dan influenza, telah menimbulkan kebimbangan orang ramai terhadap potensi gejala dan kesan kedua-dua jangkitan yang mungkin disebabkan punca sama. Berita berkaitan

Istilah itu mendapat perhatian selepas seorang wanita hamil yang tidak divaksin berusia dalam lingkungan 30-an disahkan positif kedua-dua jangkitan itu di Israel pada 30 Disember lalu, yang merupakan kes pertama direkodkan di dunia.

Menurut Pertubuhan Kesihatan Sedunia (WHO), kedua-dua Covid-19 dan influenza adalah penyakit pernafasan yang boleh menyebabkan gejala serupa termasuk batuk, sakit tekak, hidung berair, demam dan sakit kepala.

Begitu juga, kedua-dua penyakit itu boleh disebarkan melalui titisan dan aerosol apabila orang yang dijangkiti bernafas, batuk atau bersin.

Wanita yang dijangkiti itu, menunjukkan simptom ringan, dirawat dengan gabungan ubat yang menyasarkan kedua-dua Covid-19 dan selesema, dan dibenarkan keluar dari hospital pada 30 Disember, menurut pakar perubatan di Hospital Beilinson di bandar Petah Tikva, Israel.

Setakat ini, simptom yang tepat dan kadar kematian yang mungkin disebabkan oleh flurona masih tidak jelas. Saintis masih mengkaji bagaimana ia merebak dan tahap keterukan jangkitannya.

Namun pekerja perubatan bimbang kemunculan flurona akan menambah lebih banyak tekanan ke atas sistem penjagaan kesihatan awam yang sudah dibebani kes Covid-19 sejak akhir 2019 lalu. – Agensi


Kes varian Omicron mula meningkat di negara-negara Eropah

Negara-negara di Eropah kini berdepan ancaman varian baharu Covid-19, susulan pengesanan individu yang telah dijangkiti virus itu sejak beberapa hari lalu, dengan Britain dan Kanada mula merekodkan kes berkaitan varian Omicron.

Sebelum ini, pihak berkuasa kesihatan Belanda memaklumkan mengesan puluhan penumpang dua pesawat dari Afrika Selatan yang positif Covid-19, termasuk mereka yang dijangkiti varian Omicron.

Semalam, negara itu mengesahkan lebih 13 individu dijangkiti varian berkenaan daripada 61 penumpang pesawat yang dikuarantin setelah positif Covid-19.

“Varian Omicron setakat ini sudah dikenal pasti dalam 13 ujian saringan kes positif dan siasatan masih belum selesai. Varian baharu ini mungkin ditemui dalam lebih banyak lagi sampel ujian,” kata Institut Kesihatan Awam Belanda (RIVM), dalam satu kenyataan.

Terbaharu, Kanada turut melaporkan mengesan dua kes pertama individu yang dijangkiti varian Omicron dengan kedua-duanya mempunyai sejarah perjalanan ke Nigeria.

“Kedua-dua individu terbabit kini menjalani kuarantin manakala pihak berkuasa kesihatan sedang berusaha mengesan kontrak rapat mereka,” kata pegawai Persekutuan di wilayah Ontario.

Menteri Kesihatan Kanada, Jean-Yves Duclos berkata Agensi Kesihatan Awam negara itu memaklumkan dua kes Covid-19 varian Omicron dikesan di Ontario.

“Memandangkan pemantauan dan ujian berterusan, dijangkakan bahawa kes lain bagi varian ini akan ditemui di Kanada,” katanya.

Semalam, Agensi Keselamatan Kesihatan United Kingdom (UKHSA) mengesahkan mengesan kes ketiga varian Omicron yang juga mempunyai sejarah perjalanan ke Afrika Selatan.

“Keupayaan penjujukan lanjutan membolehkan kami mencari varian dan mengambil tindakan pantas untuk mengehadkan penyebaran seterusnya,” kata Ketua Pegawai Eksekutif UKHSA, Jenny Harries. – Agensi


Akar umbi UMNO dalam dilema, kesetiaan atau masa depan parti

Kemelut dalaman UMNO yang melibatkan pimpinan atasan parti mengakibatkan akar umbi kini berada dalam dilema tersepit untuk memilih sama ada setia bersama Presiden UMNO Datuk Seri Ahmad Zahid Hamidi atau memikirkan masa depan parti.

Agenda Daily menghubungi beberapa pimpinan akar umbi bagi menilai sikap dan pandangan mereka berhubung krisis yang melanda parti ketika ini, majoriti menyatakan mereka bimbang sekiranya kesetiaan kepada Zahid akan mengakibatkan kesan buruk dalam pilihan raya umum nanti jika ditolak rakyat.

Bagaimanapun, mereka juga enggan mengkhianati Presiden yang dianggap sebagai simbolik pemimpin nombor satu parti yang perlu dihormati walaupun terpalit dengan pelbagai kontroversi kebelakangan ini.

Seorang Ketua Pemuda UMNO Bahagian yang dihubungi memberitahu keadaan dihadapi ketika ini menguji kesetiaan mereka terhadap Presiden namun sedar akan risiko yang lebih teruk bakal dihadapi parti jika kemelut dalaman tidak ditangani secara berhemah.

“Ya, kami tahu mengenai audio yang tular dan kami juga terkejut dengan tindakan Presiden yang membuat pakatan senyap-senyap dibelakang dengan Anwar (Datuk Seri Anwar Ibrahim),” kata sumber kepada Agenda Daily.

Baru-baru ini satu klip audio perbualan pakatan sulit antara Presiden PKR, Datuk Seri Anwar Ibrahim dengan Zahid tular.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Sumber memberitahu mereka terpaksa berfikir banyak kali jika mahu melawan Zahid yang dianggap sebagai orang nombor satu dalam parti, bagaimanapun sekiranya dibiarkan tindak-tanduknya yang membelakangi parti ia pula akan memberikan implikasi buruk kepada parti.

“Nak lawan Presiden bukan satu perkara kecil, lihat yang berlaku semasa dahulu Tan Sri Muhyiddin Yassin melawan Datuk Seri Najib Razak… mereka yang melawan dipecat dan akhirnya terpaksa mencari rumah baharu.

“Ini adalah realiti yang terpaksa kami hadapi tetapi jika jika dibiarkan berterusan sebegini, parti akan semakin lemah dan bagaimana kami hendak berdepan dengan rakyat selepas ini,” ujarnya lagi.

Senario ini juga dihadapi banyak pemimpin akar umbi UMNO yang lain, seorang Ketua Bahagian UMNO di Pahang yang dihubungi memberitahu tindakan Presiden berhubungan dengan Anwar adalah melampau kerana ia suatu perkara gila pernah berlaku yang dilakukan oleh Presiden UMNO.

“Ia kerja gila, tidak pernah berlaku dalam sejarah UMNO seorang Presiden boleh ada pakatan sulit dengan seorang pemimpin pembangkang… perkara sebegini menimbulkan persepsi buruk penyokong UMNO terhadap pucuk pimpinan,” katanya.

Jelas beliau, situasi sekarang amat sukar untuk dilalui UMNO apabila Presiden sendiri yang bersekongkol dengan pembangkang dan jika tidak diperjelaskan dengan segera ia akan menimbulkan banyak persepsi buruk kepada parti.

“Jika ini tidak diperjelaskan dan diterangkan dengan baik kepada akar umbi, saya khuatir kelak akar umbi akan hilang kepercayaan kepada pucuk pimpinan parti… jika hilang kepercayaan macam mana akar umbi nak turun dan menerangkan kepada rakyat pula.

“Perkara ini sangat besar dan perlu ditangani dengan serius,” katanya lagi.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


RON97 naik dua sen, harga RON95 dan diesel kekal tak berubah

Harga runcit bagi petrol RON97 naik dua sen seliter daripada RM3.35 seliter kepada RM3.37 seliter manakala harga petrol RON95 dan diesel kekal bagi tempoh 1 hingga 7 Jun.

Menurut Kementerian Kewangan (MOF) dalam kenyataan hari ini, petrol RON95 pada RM2.05 seliter dan diesel RM2.15 seliter, menurut laporan Bernama.

“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah melebihi paras harga siling yang telah ditetapkan,” menurut kenyataan itu.

Harga baharu itu adalah berdasarkan harga runcit mingguan produk petroleum mengikut formula Mekanisme Harga Automatik (APM).

“Kerajaan akan terus memantau trend harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” menurut kenyataan itu.


Pinda perlembagaan UMNO lahir diktator, kata bekas Ketua Hakim Negara

Pindaan Perlembagaan UMNO membolehkan pemimpin berkaitan memegang jawatan hampir tiga kali ganda daripada tempoh tiga tahun asal, sekali gus menjadikan mereka sebagai diktator, kata bekas Ketua Hakim Negara Tun Abdul Hamid Mohamad.

Beliau turut menarik perhatian kepada tiga perkataan yang dimasukkan di dalam pindaan Fasal 10.16.1 Perlembagaan UMNO iaitu “yang mana terkemudian”.

Pada 15 Mei lalu, Perhimpunan Agung Khas UMNO meluluskan pindaan Fasal 10.16.1 iaitu:

“Majlis Kerja Tertinggi berhak menangguhkan pemilihan di peringkat Majlis Kerja Tertinggi, Bahagian dan Cawangan. Penangguhan ini tidak lebih daripada lapan belas (18) bulan dari tarikh pemilihan yang sepatutnya ia diadakan ATAU tidak lebih daripada enam (6) bulan selepas diadakan sesuatu Pilihan Raya Umum Parlimen (Dewan Rakyat) yang mana terkemudian.”

Menurutnya selepas pindaan itu, Majlis Tertinggi (MT) UMNO berhak memilih untuk menangguhkan pemilihan sama ada tidak lebih daripada 18 bulan atau tidak lebih daripada enam bulan selepas Pilihan Raya Umum (PRU).

“MKT boleh pilih yang lebih pendek atau yang lebih panjang tertakluk kepada keadaan pada sesuatu masa, mengikut budibicaranya. Itu jelas tanpa tiga perkataan “yang mana terkemudian”.

“Adakah wujudnya tiga perkataan itu mengubah kedudukan ini? Sekali pandang ia seolah-olah memberi makna, dalam semua keadaan, MKT mesti memilih yang lebih panjang,” katanya.

Abdul Hamid berkata sebenarnya ia tidak sedemikian kerana ketiga-tiga perkataan itu terikat dengan perkataan ‘berhak’.

Sehubungan itu, beliau berharap Jabatan Pendaftaran Pertubuhan (RoS) meminta penjelasan daripada UMNO apakah tujuannya memasukkan tiga perkataan itu.

“Jika penjelasan yang memuaskan tidak dapat diberi dan Pendaftar hendak meluluskan juga pindaan itu, tiga perkataan itu hendaklah dipotong.

“Maka, kesan pindaan ini ialah MKT boleh memilih untuk menangguh pemilihan atau tidak. Ia boleh memilih tempoh yang lebih panjang atau lebih pendek.

“Yang pentingnya, pindaan ini akan membolehkan mereka memegang jawatan hampir tiga kali ganda daripada tempoh tiga tahun asal. Akibatnya, akan berkuranglah amalan demokrasi dalam UMNO dan ia akan menjadikan pemimpin-pemimpin UMNO sebagai diktator,” katanya.

Ikuti kupasan lengkap beliau di ruang RENCANA


Perikatan Nasional yakin rampas DUN Tioman 7 Disember ini

Perikatan Nasional (PN) yakin dapat menambah satu lagi kerusi Dewan Undangan Negeri (DUN) di Pahang pada Pilihan Raya Umum ke-15 (PRU-15) melibatkan DUN Tioman, 7 Disember nanti.

Timbalan Presiden PAS Tuan Ibrahim Tuan Man berkata, sekiranya kemenangan itu dizahirkan bermakna Perikata Nasional akan memperoleh 18 kerusi berbanding 17 pada pilihan raya 19 November lalu sekali gus dapat memberikan semangat dan kekuatan gabungan PAS, Bersatu dan Gerakan yang membentuk Perikatan Nasional di Pahang.

Perikatan Nasional meletakkan Nor Idayu Hashim daripada PAS bagi merebut kerusi DUN Tioman.

“Nor Idayu seorang suri rumahtangga, tetapi mempunyai ijazah dari Universiti Teknologi Mara (UiTM), muslimat yang sangat aktif dalam PAS Rompin dan banyak terbabit dengan program keagamaan dan kemasyarakatan,” katanya kepada media selepas hadir majlis Jamuan Kesyukuran Rakyat DUN Cheka di Kerambit dekat Lipis, semalam.

Beliau berkata, kalangan akar umbi PAS bersetuju Nor Idayu menjadi calon sekali gus akan mewakili suara wanita di dalam DUN Tioman.

Tuan Ibrahim berkata, jentera PAS sudah lama bersiap siaga setelah kerusi DUN Tioman diberikan kepada calon PAS sebelum ini berasaskan persefahaman dalam kalangan pemimpin PN.

“Kita bersungguh untuk memenangkan calon ini kerana saya difahamkan menerusi tinjauan di lapangan, PAS mampu mengatasi calon Barisan Nasional yang merupakan cabaran utama dan saya yakin kita akan menang.

“Berasaskan kemenangan 17 kerusi DUN di Pahang pada 19 November lalu, saya amat yakin DUN Rompin akan dimenangi oleh calon Perikatan Nasional berasaskan senario perubahan drastik yang diterjemahkan oleh pengundi pada PRU-15, 19 November lalu,” katanya lapor Astro Awani.

Ujarnya lagi, kemenangan calon DUN Tioman juga berasaskan bantuan serta sokongan pengundi terutamanya dalam kalangan orang muda termasuk mereka yang berusia 18 tahun.

Pada 19 November lalu, calon Perikatan Nasional daripada PAS, Md Yunus Ramli, meninggal dunia dipercayai mengalami serangan jantung dan berikutan itu, pengundian bagi kerusi tersebut ditangguhkan sehingga 7 Disember ini.


Kenaikan OPR, persatuan kata bayaran balik pinjaman juga akan naik

Jumlah bayaran balik pinjaman yang ditanggung oleh rakyat juga akan meningkat susulan keputusan Bank Negara Malaysia (BNM) mengumumkan kenaikan Kadar Dasar Semalaman (OPR) semalam.

Penasihat Buruh Antarabangsa, Persatuan Khidmat Nasihat Pencarum Perlindungan Sosial Malaysia (SPCAAM), Callistus Antony D Angelus berkata pelaksanaan kadar baharu OPR itu secara tidak langsung akan memberi kesan kepada pinjaman yang dibuat rakyat dan BNM sepatutnya membuat kajian yang menyeluruh terlebih dahulu.

“Masalah dengan dasar agregat dan membuat keputusan terutamanya dalam bidang ekonomi, adalah ia cenderung mengabaikan keperluan sesetengah sektor masyarakat.

“Dalam keadaan ini, kesan kenaikan OPR ialah pinjaman menjadi lebih mahal. Bagaimanakah ia akan memberi kesan kepada golongan miskin yang menghadapi masalah kelangsungan hidup, memastikan adanya makanan atas meja mereka, bumbung atas kepala mereka, dan menghantar anak mereka ke sekolah?

“BNM sepatutnya melaksanakan dasar yang tidak membenarkan bank menaikkan kadar faedah bagi komuniti B40. Ujian berasaskan cara harus diguna pakai dalam hal ini. Langkah itu tidak boleh terlalu sukar untuk dilaksanakan,” katanya dalam kenyataan, hari ini.

Katanya, BNM gagal untuk melihat perkara-perkara demikian secara holistik, sebaliknya memberi tumpuan secara agregat.

Semalam, Jawatankuasa Dasar Monetari (MPC) BNM membuat keputusan di luar jangkaan dengan menaikkan Kadar Dasar Semalaman (OPR) 25 mata asas kepada 3.00 peratus.

Kadar tertinggi dan terendah koridor bagi OPR turut dinaikkan masing-masing kepada 3.25 peratus dan 2.75 peratus.

Callistus berkata, BNM tidak boleh bertindak secara berasingan tetapi harus selaras dengan keseluruhan strategi ekonomi kerajaan.

“Tangan kiri mesti tahu apa yang tangan kanan lakukan dan begitulah juga sebaliknya.

“Pembuatan dasar dari atas ke bawah hierarki kerajaan haruslah berkesinambungan,” katanya.


Pendedahan Anifah bukti Zahid mahu jadi PM, bukan Ismail Sabri

Pendedahan bekas Menteri Luar Negeri, Datuk Seri Anifah Aman berhubung tawaran jawatan Kabinet membuktikan Pengerusi Barisan Nasional (BN), Datuk Seri Ahmad Zahid Hamidi mahu mengetuai kerajaan selepas Pilihan Raya Umum Ke-15 (PRU-15).

Ketua Penerangan Bersatu Malaysia, Datuk Wan Saiful Wan Jan berkata ini kerana perkara itu jelas menunjukkan Presiden UMNO itu sedang mencatur susunan jemaah menteri dalam Kabinet.

“Tindakan Zahid menamakan Datuk Seri Ismail Sabri Yaakob sebagai calon Perdana Menteri hanyalah lakonan untuk menipu rakyat Malaysia. Anggota Kabinet pun Zahid yang hendak susun.

“Saya yakin rakyat Malaysia sedar rancangan sulit Zahid ini. Saya harap semua pengundi akan tolak Ahmad Zahid dan beri peluang kepada Tan Sri Muhyiddin Yassin untuk memimpin negara melalui Perikatan Nasional,” kata calon Perikatan Nasional bagi kawasan Parlimen Tasek Gelugor itu dalam kenyataan hari ini.

Terdahulu, media melaporkan, Anifah membuat kejutan apabila muncul dalam program Pengerusi Pakatan Harapan (PH), Datuk Seri Anwar Ibrahim di Sabah, semalam.

Anifah yang juga Presiden Parti Cinta Sabah (PCS) itu bukan sekadar hadir dalam Perhimpunan Kebangkitan Rakyat Sepanggar malah, beliau secara terang-terangan menyatakan sokongan terhadap Anwar Ibrahim selaku calon Perdana Menteri.

Malah, beliau mendedahkan, dia ada diminta oleh Ahmad Zahid untuk tidak bertanding di Parlimen Kimanis dan membantu calon-calon BN.

Dedahnya, sebagai balasan, calon BN Parlimen Bagan Datuk itu menawarkan jawatan Menteri Luar dan Senator kepadanya.

Bagaimanapun, katanya, bukan jawatan yang beliau kehendaki sebaliknya, beliau mahu agar tuntutan-tuntutan yang termaktub dalam Perlembagaan Malaysia dan Perjanjian Malaysia 1963 (MA63) ditunaikan.


Ahli Parlimen PKR tegur lagi ‘kembar siamnya’ UMNO, suruh diam sahaja

Ahli Parlimen PKR Pasir Gudang, Hassan Karim sekali lagi mengingatkan ‘kembar siamnya’ UMNO supaya ‘diam’ sahaja menerima kritikan supaya parti keramat Melayu itu terus hidup di persada politik tanah air.

Dalam teguran terbaharu menerusi rangkap puisinya hari ini (20 Januari 2023), Hassan dipercayai mengulas kenyataan Ahli Majlis Tertinggi UMNO Datuk Seri Ahmad Shabery Cheek yang menyerang balas pemimpin Pakatan Harapan (PH) sambil menyifatkan gabungan itu turut dijangkiti ‘virus’ yang belum mempunyai penawarnya.

Semalam, Ahmad Shabery menyifatkan gabungan PH turut dijangkiti ‘virus’ iaitu suka mengata antara rakan politik, yang belum mempunyai penawarnya.

“Virus yang menyerang kerajaan PH 22 bulan dulu ialah suka mengata sesama sendiri secara terbuka. Tak jumpa jalan saluran dalaman.

“Virus begini belum ditemui vaksin. Semasa pembangkang siapa pun boleh bercakap dan syok bercakap. Tak payah disiplin,” kata Ahmad Shabery.

Dalam bahasa kiasan yang difahami, Hassan yang juga seorang peguam turut mengingatkan UMNO supaya tidak cuba menghuru-harakan Kerajaan Persekutuan yang diterajui PH kerana bimbang ia akan tumbang.

“Demi Daulah Ini… Atas nama kestabilan… Jangan digoncang perahu ini… Jangan, jangan… Nanti karam semua,” tulis Hassan di Facebook beliau.

Merujuk kepada kenyataan Ahmad Shabery yang turut mengibaratkan hubungan PH-UMNO seperti jambatan besi yang menggunakan banyak skru dan bukannya jambatan konkrit, beliau berkata: “Ingat ya, Jambatan kamu… Bukan Jambatan konkrit… Ingat itu”

Hassan berpendapat pemimpin UMNO sewajarnya tidak bertindak sebarangan, terutama apabila melibatkan perkara berkaitan rasuah, supaya ‘jambatan’ yang dibina itu boleh bertahan lama.

“Jangan bising-bising lagi… Nanti karam perahu ini… Nanti tercabut skrew-skrew,” tulis Hassan.

Berikut adalah puisi yang berupa sindiran dan teguran yang ditulis Hassan dipercayai merujuk kepada Barisan Nasional dan UMNO:

Demi Daulah Ini

Atas nama kestabilan
Jangan digoncang perahu ini
Jangan, jangan
Nanti karam semua

Ingat ya,
Jambatan kamu
Bukan Jambatan konkrit
Ingat itu

Lalu, diam semua kamu
Sebaiknya
Jangan lagi
Jangan lagi bicara hal-hal rasuah

Jangan, jangan
Jangan diungkit-ungkit
Ketirisan itu
Kebocoran ini

Jangan
Jangan disebut lagi
Kes itu
Kes ini

Perkataan-perkataan kluster dan Mahkamah
Semua itu, sensitif waktu kini

Membisulah kamu sebaiknya Saudara
Jangan
Jangan bising-bising lagi
Nanti karam perahu ini
Nanti tercabut skrew-skrew
Jambatan bailey ini

Ini petua dariku Saudara
Membisu itu baik di kala ini
Ya, membisu itu Pilihan terbaik kini

Jangan
Jangan kamu terlalu idealis Saudara
Pragmatislah sedikit
Opoligislah sedikit
Kita kan terpaksa segalanya
Hidup lemas dalam dilemma ini?

Ya, terimalah hakikat Saudara
Timbulnya kamu
Tenggelamnya aku
Kan kita kembar siam?

Jangan
Jangan digoncang perahu ini
Nanti kita semua karam
Lemas dan tenggelam

Option kita Saudara
Hanya Satu atau Dua saja

Pekakkan telingamu
Buat-buat tidak dengar
Mereka memunggah harta Negara

Jangan,
Jangan Saudara
Jangan buka matamu
Buat-buat buta Saudara
Pura-puralah tak kelihatan
Mereka melarikan kekayaan ke Virgin Island

Nah, ini saja Pilihan yang ada
Untuk Selamat bernyawa
Ayuh, matikan segera nuranimu
Kita korbankan segalanya
Demi kestabilan Daulah Ini.


Tempoh 14 hari, Ismail Sabri sanggah keputusan Zahid tak bincang dengan MT

Tempoh 14 hari diberi diberikan oleh Presiden UMNO, Datuk Seri Ahmad Zahid Hamidi berhubung isu pembukaan Parlimen bukan keputusan dasar parti tersebut memandangkan ia tidak dibawa dibincang dalam Majlis Tertinggi (MT), kata Naib Presidennya, Datuk Seri Ismail Sabri Yaakob.

Ismail Sabri berkata UMNO menjunjung titah Yang di-Pertuan Agong (YDPA) agar disegerakan sidang Parlimen dibuka bagaimanapun tindakan Biro Politik memberi tempoh 14 hari yang diumumkan dalam kenyataan Zahid semalam bukan keputusan dasar parti tersebut, ia kerana hanya MT boleh memutuskan sebarang cadangan berhubung pendirian parti.

“Tak ada, kita tak bincang, UMNO menjunjung titah YDPA, perlu disegerakan saya ingat tidak ada percanggahan pandangan pembukaan Parlimen, itu tidak ada percanggahan sesiapa pun dalam UMNO

“Kita memang bersetuju Parlimen dibuka, tapi secepat mungkin yang dititahkan oleh YDPA itu pelbagai interpretasi apa maksud cepat… jadi UMNO berpandangan cepat, jadi 14 hari, itu pandangan daripada Biro Politik UMNO… Biro Politik, bukan Majlis Tertinggi… dari segi dasar, yang boleh memutuskan dasar adalah Majlis Tertinggi,” katanya dalam satu sidang media pagi ini.

Terdahulu, Ismail Sabri melawat veteran Angkatan Tentera Malaysia (ATM), Prebet Suria Mohammad Hassan bersama keluarga yang sebelum ini tinggal di bawah jambatan ekoran kesempitan hidup yang dihadapi.

Jelasnya lagi, Biro Politik hanya boleh mencadangkan dan keputusan muktamad berhubung pendirian atau dasar rasmi parti perlu dibincangkan dalam Majlis Tertinggi.

“Daripada segi Biro Politik hanya mencadangkan, jadi ia hanya cadangan daripada UMNO tapi Majlis Tertinggi lah yang akan memutuskan,” katanya.

Berhubung tindakan yang akan diambil UMNO jika kerajaan Perikatan Nasional (PN) tidak membuka sidang Parlimen dengan segera, Ismail Sabri berkata perkara itu juga tidak dibincangkan dalam MT.

“Jadi cadangan UMNO supaya diadakan juga, tapi soal kalau tidak mengadakan sidang (Parlimen) apa akan jadi, apa tindakan, tidak dibincangkan,” ujarnya.

Semalam, seorang pemimpin senior parti, Datuk Seri Nazri Aziz membidas Zahid supaya tidak memandai-mandai membuat keputusan bersendirian tanpa berbincang terlebih dahulu berhubung tempoh 14 hari yang diberikan kepada Kerajaan PN untuk membuka sidang Parlimen.

Nazri berkata Zahid sekali lagi membuat keputusan tanpa merujuk kepada Ahli Parlimen UMNO apabila membuat desakan tempoh 14 hari terhadap kerajaan yang disifatkannya adalah sama sekali tidak wajar.

“Saya tengok Zahid tak panggil mesyuarat Majlis Tertinggi, dia sendiri sahaja tak bincang dengan kita.

“Ini tak betul 14 hari tak boleh berlaku memang satu desakan yang tak boleh berlaku ingat panggil lah Ahli-Ahli Parlimen jangan pandai-pandai sendiri sahaja,” katanya kepada Agenda Daily semalam.

Terdahulu, Yang di-Pertuan Agong Al-Sultan Abdullah Ri’ayatuddin Al Mustafa Billah Shah bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Dalam satu kenyataan Datuk Pengelola Bijaya Diraja Istana Negara Datuk Ahmad Fadil Shamsuddin berkata keputusan yang diperkenan oleh Baginda selepas memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan.


RM652,500 simpanan pesara lesap ditipu Macau Scam menyamar polis

Seorang pesara berusia 68 tahun di Johor Bahru kehilangan simpanan hasil titik peluhnya sebanyak RM652,500 setelah tertipu dengan sindiket Macau Scam yang menyamar pegawai polis.

Ketua Jabatan Siasatan Jenayah Komersial Johor Asisten Komisioner Amran Md Jusin berkata pemanggil itu menyamar sebagai anggota polis dan menggunakan taktik menakutkan mangsa ketika panggilan telefon, menuduh warga emas itu memiliki bahan terlarang dan pengubahan wang haram.

“Suspek memberitahu mangsa bahawa akaun banknya akan diaudit dan disiasat kerana didakwa melakukan kegiatannya.

“Pesara itu kemudian diarahkan untuk memindahkan wang dari akaun banknya ke dalam nombor akaun bank peribadi yang diberikan oleh pemanggil untuk kononnya membantu siasatan.

“Suspek juga mendakwa bahawa perintah mahkamah telah dikeluarkan dan memberitahu mangsa untuk memberi kerjasama,” katanya dalam satu kenyataan hari ini (20 Jun).

Mangsa kemudian memindahkan RM652,500 ke dalam akaun bank yang disediakan melalui 22 transaksi bermula 11 Mei hingga 5 Jun lalu, kata Amran.

Menyedari ditipu, pesara itu memberitahu kejadian itu kepada anak-anaknya dan membuat laporan di balai polis Nusa Bestari pada Ahad (19 Jun).

“Siasatan awal mendapati nombor akaun bank yang diberikan ada kaitan dengan dua lagi kes jenayah komersial.

“Sekiranya mangsa melakukan pemeriksaan sebelum membuat pemindahan, kejadian itu boleh dielakkan,” katanya.

Beliau menasihatkan orang ramai supaya tidak mudah tertipu dan berhati-hati apabila berhadapan dengan pemanggil yang tidak dikenali.

Menurutnya mereka boleh melakukan semakan melalui laman web Semak Mule https://semakmule.rmp.gov.my sebelum melakukan sebarang transaksi perbankan.

Semak Mule diperkenalkan polis bagi membantu orang ramai mengenal pasti jika ada akaun bank atau nombor telefon telah digunakan dalam aktiviti penipuan dengan melihat jumlah laporan polis yang dibuat terhadapnya.

Selain itu, orang ramai juga boleh menghubungi pusat tindak balas penipuan jabatan di talian 03-2610 1559 atau 03-2610 1599 untuk maklumat lanjut.

Istilah “penipuan Macau” dicipta kerana dipercayai ia berasal dari Macau atau mangsa pertama datang dari sana.

Penipuan selalunya bermula dengan panggilan telefon daripada seseorang yang berpura-pura menjadi pegawai dari bank, kerajaan atau agensi penguatkuasa undang-undang atau pemungut hutang.

Penipu akan memberitahu bakal mangsa bahawa mereka berhutang wang atau mempunyai denda yang tidak dibayar, selalunya dengan tempoh yang sangat singkat untuk menyelesaikan pembayaran atau menghadapi “akibat buruk”.

Mangsa kemudiannya akan diminta untuk membuat pembayaran untuk membebaskan mereka dari masalah.


Ketika kes baharu Covid-19 naik, Anwar mahu kempen bersemuka dibenarkan

Rekod baharu sebanyak 10,000 kes jangkitan Covid-19 hari ini nampaknya tidak merisaukan Datuk Seri Anwar Ibrahim sebaliknya mendesak supaya Kementerian Kesihatan (KKM) membenarkan kempen secara bersemuka pada Pilihan Raya Negeri (PRN) Johor nanti.

Presiden PKR mungkin terlalu terdesak untuk menang PRN selepas tewas memalukan di Melaka dan Sarawak sehingga terlupa nyawa rakyat lebih penting dengan membuat desakan tersebut, namun Anwar masih bertegas prosedur operasi standard (SOP) perlu membenarkan kempen secara bersemuka.

“Jangan buat (SOP) macam Melaka, perlu bagi syarat-syarat contoh kempen (ceramah) di dewan, di luar, di kawasan padang (perlu dibenarkan) tetapi dihadkan jumlah kehadiran, ia patut dibolehkan dalam PRN Johor.

“Saya gesa Menteri Kesihatan mengambil langkah proaktif supaya kalau kes naik 10,000 itu kita bimbang, selain itu kepada masyarakat, rakyat, termasuk ketika kempen ini tak perlu salam jangan salam, jaga jarak,” katanya hari ini.

Anwar terdahulu menghadiri Majlis Apresiasi Sukarelawan Selangor (Serve) 2022 di Dewan Jubli Perak, SUK Selangor.

Mengakui peningkatan jangkitan Covid-19 yang dijangka mencecah 15,000 kes sehari membimbangkan, tetapi Anwar memberi alasan kempen bersemuka masih boleh dibenarkan tetapi dengan beberapa garis panduan ketat dilaksanakan KKM.

Anwar berkata, SOP akan dilaksanakan pada PRN Johor perlu adil kepada semua parti bertanding bukannya memberi kelebihan kepada parti kerajaan sahaja.

“Jangan mereka (parti kerajaan) boleh kempen di media, kita pembangkang bagi minum kopi, ini politik apa, bagi saya jangan kerana (kes naik) ini dijadikan (alasan) menekan kita untuk berkempen,” katanya lagi.

Terdahulu, Menteri Kesihatan Khairy Jamaluddin Abu Bakar berkata, jangkitan Covid-19 akan mencecah sehingga 15,000 kes tidak lama lagi susulan negara kini berdepan gelombang Omicron.

Hari ini KKM melaporkan sebanyak 10,089 kes Covid-19, meningkat daripada 9,117 jangkitan semalam.